በአዲስ አበባ የጋራ ፣ የንግድ እና የቀበሌ መኖሪያ ቤቶች ቆጠራ ሊካሄድ ነው
– በአዲስ አበባ ከተማ የሚገኙ የጋራ መኖሪያ፣ የንግድ እና የቀበሌ ቤቶች ቆጠራና አጠቃላይ መረጃ የማሰባሰብ ስራ ሊካሄድ ነው።የአዲስ አበባ ቤቶች ልማት እና አስተዳደር ኤጀንሲ ዋና ስራ አስኪያጅ አቶ መስፍን መንግስቱ ፤ መረጃ የመሰብሰቡ ስራ በሁለት ወራት ጊዜ ውስጥ  የሚጀመር ሲሆን፤ ከዚህ ቀደም ሲካሄድ ከነበረው በተለየ መልኩ የሚፈጸም ይሆናል ብለዋል። ኤጀንሲው ቤቶችን የመቁጠር እና መረጃ የማጠናከር ስራ በየአመቱ እያካሄደ ቢገኝም ከሚያስተዳድራቸው 146 ሺህ የቀበሌ እና 28 ሺህ የንግድ ቤቶች ለተጠቃሚዎች የተላለፉት 110 ሺህ ብቻ መሆናቸውን ገልፀዋል። ቀሪዎቹ አለአግባብ የተያዙ ፣ የተለያዩ ህገ ወጥ ተግባራት የሚፈጸምባቸው እና ያለጥቅም የተቀመጡ ቤቶች በመሆናቸው መንግስት ክትትሉን አጠናክሮ ይቀጥላል ብለዋል። ለዚህም በዚህ አመት የሚተላለፉ 50 ሺህ ቤቶችና  እየሰፋ የሚሄደውን የጋራ መኖሪያ ቤቶች ፕሮግራምን ጨምሮ ፥ የቀበሌ መኖሪያ ቤቶች እንዲሁም የንግድ ቤቶችን መረጃ አያያዝ ጋር ተያይዞ የሚፈጠረውን ችግር ለማስቀረት ኤጀንሲው የመረጃ አያያዝ ስርአቱን ዘመናዊ ለማድረግ እየሰራ መሆኑን ተናግረዋል። ኤጀንሲው ይህንን የቀበሌ ፣ መኖሪያ ፣ የንግድና የጋራ መኖሪያ ቤቶችን ቆጠራና መረጃ የመሰብሰብ ስራ ለመጀመር በአሁን ጊዜ የተለያዩ የቅድመ ዝግጅት ስራዎችን እያካሄደ ሲሆን፥  መረጃው በአዲስ መልክ መሰብሰቡም ለፖሊሲ አውጪዎች ግብአት ከመሆኑ ባለፈ በህገወጥ መንገድ የተያዙ ቤቶች ላይ እርምጃ ለመውሰድ ያስችላል ነው ያሉት።